b'\n_START_ARTICLE_\nKommasmyger\n_START_SECTION_\nUtseende\n_START_PARAGRAPH_\nEn ganske liten (vingespenn 22 \xe2\x80\x93 28 mm) sommerfugl, s\xc3\xa6rlig nordlige eksemplarer er sm\xc3\xa5 og kortvingede. Oversiden er r\xc3\xb8dlig gulbrun, vingen er m\xc3\xb8rkere mot spissen, med lyse flekker som er diffuse p\xc3\xa5 oversiden av vingene, mer tydelige p\xc3\xa5 undersiden. Hannen har en markert svart skr\xc3\xa5stripe av duftskjell p\xc3\xa5 forvingens overside. Undersiden er gr\xc3\xb8nnlig, bakvingen med store, svartkantede s\xc3\xb8lvflekker som gj\xc3\xb8r det lett \xc3\xa5 kjenne igjen arten.\n_START_SECTION_\nLevevis\n_START_PARAGRAPH_\nKommasmygeren flyr p\xc3\xa5 magre og t\xc3\xb8rre enger, nordp\xc3\xa5 og i fjellet ogs\xc3\xa5 i lysninger i bj\xc3\xb8rkeskogen og langs bekkefar og fuktsig, i juli \xe2\x80\x93 august. Larven lever p\xc3\xa5 forskjellige slags gress. Lengst i nord bruker den trolig to \xc3\xa5r p\xc3\xa5 utviklingen.\n_START_SECTION_\nUtbredelse\n_START_PARAGRAPH_\nKommasmygeren er sv\xc3\xa6rt vidt utbredt og finnes p\xc3\xa5 alle nordkontinentene. I Norge finnes den spredt i lavlandet i S\xc3\xb8r-Norge, men ikke p\xc3\xa5 Vestlandet bortsett fra i indre fjordstr\xc3\xb8k. I Jotunheimen og p\xc3\xa5 Dovrefjell flyr den opptil 1200 moh. Den finnes ogs\xc3\xa5 i Troms og Finnmark, men ser ut til \xc3\xa5 mangle i et omr\xc3\xa5de i Midt-Norge.'